REGULAMENT din 20 august 2026de organizare și funcționare a Comisiei superioare de evaluare a persoanelor adulte cu handicap
	EMITENT
	  AUTORITATEA NAȚIONALĂ PENTRU PROTECȚIA DREPTURILOR PERSOANELOR CU DIZABILITĂȚI


Publicat în  MONITORUL OFICIAL nr. 751 din 4 septembrie 2026Notă
Aprobat prin ORDINUL nr. 784 din 20 august 2026, publicat în Monitorul Oficial al României, Partea I, nr. 751 din 4 septembrie 2026.

Capitolul I Dispoziții generale

Articolul 1
(1) Comisia superioară de evaluare a persoanelor adulte cu handicap, denumită în continuare Comisia superioară, este organizată și funcționează în conformitate cu prevederile art. 90^1 și 90^2 din Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, denumită în continuare lege, în structura Autorității Naționale pentru Protecția Drepturilor Persoanelor cu Dizabilități, denumită în continuare Autoritate.(2) Comisia superioară are activitate decizională în soluționarea contestațiilor la certificatele de încadrare în grad și tip de handicap, emise potrivit dispozițiilor art. 87 alin. (4) din lege, și desfășoară activități de coordonare metodologică și de monitorizare a activității de evaluare și încadrare în grad și tip de handicap.(3) În exercitarea atribuțiilor prevăzute la art. 90^2 alin. (1) lit. c) și d) din lege și în sensul prezentului regulament, termenii utilizați au următoarele semnificații:
a) autosesizare - acțiunea Comisiei superioare de a se sesiza din oficiu, ori de câte ori află, pe altă cale decât din recomandările acțiunilor de control, că există nerespectări ale prevederilor legale în vigoare privind evaluarea și încadrarea în grad de handicap;
b) decizie de reevaluare - actul administrativ emis de Comisia superioară în baza căruia se declanșează procesul de reevaluare;
c) proces de reevaluare - proces inițiat de Comisia superioară, ca urmare a recomandărilor cuprinse în documentele întocmite în urma unor acțiuni de control dispuse prin ordin al ministrului muncii, familiei, tineretului și solidarității sociale, în situația în care Comisia superioară se autosesizează, prin care urmărește aplicarea unitară a legislației și a criteriilor medico-psihosociale la nivel național;
d) document de control - document întocmit în urma acțiunilor de control dispuse prin ordin al ministrului muncii, familiei, tineretului și solidarității sociale, care cuprinde recomandarea motivată de reevaluare a persoanei sau a persoanelor adulte încadrate în grad de handicap;
e) raport de reevaluare - document elaborat de serviciul de evaluare complexă a persoanelor adulte cu handicap în cadrul procesului de reevaluare.

Articolul 2
(1) Selecția și nominalizarea membrilor Comisiei superioare prevăzuți la art. 90^1 alin. (2) din lege se realizează potrivit procedurii operaționale aprobate la nivelul Autorității, cu respectarea condițiilor prevăzute de lege și a principiilor transparenței, competenței profesionale, tratamentului egal și imparțialității.(2) Procedura de selecție cuprinde, în principal, depunerea și verificarea dosarelor de candidatură, stabilirea eligibilității candidaților și susținerea interviului. Dosarul cuprinde cererea de înscriere, curriculum vitae, memoriul profesional și documentele prevăzute de procedura operațională.(3) Verificarea administrativă a dosarelor privește existența, prezentarea și conformitatea formală a documentelor depuse, iar îndeplinirea condițiilor de participare și stabilirea eligibilității pentru interviu se realizează de comisia de selecție, potrivit procedurii operaționale.(4) Experiența profesională în domeniul protecției și promovării drepturilor persoanelor cu dizabilități se dovedește prin documente care atestă îndeplinirea condițiilor prevăzute de lege și este evaluată în cadrul procedurii de selecție.(5) Componența nominală a Comisiei superioare se aprobă prin ordin al președintelui Autorității. În conformitate cu prevederile art. 90^1 alin. (2^1) din lege, cel puțin 2 membri nominalizați fac parte din personalul Autorității.(6) Președintele și vicepreședintele Comisiei superioare sunt numiți dintre membrii acesteia și revocați prin ordin al președintelui Autorității.(7) Perioada pentru care este numit fiecare membru este cea prevăzută la art. 90^1 alin. (3^2) din lege și se calculează individual, în raport cu data numirii acestuia.(8) În cazul vacantării unei poziții de membru, persoana nominalizată pentru ocuparea acesteia este numită pentru o nouă perioadă, calculată de la data numirii, în condițiile legii, fără a continua perioada de numire a persoanei înlocuite.(9) Prelungirea perioadei pentru care este numit un membru se poate realiza în condițiile legii, fără reluarea procedurii de selecție, pe baza unei propuneri motivate și cu acordul persoanei, potrivit procedurii operaționale. În cazul președintelui Comisiei superioare, propunerea motivată se formulează de membrii Comisiei și se înaintează președintelui Autorității prin vicepreședinte.(10) Responsabilitățile generale, drepturile și obligațiile asociate exercitării calității de membru al Comisiei superioare sunt prevăzute în anexa nr. 1 la prezentul regulament.

Articolul 3

În situații justificate, în funcție de volumul și specificul activității, la propunerea motivată a președintelui acesteia, componența Comisiei superioare poate fi suplimentată, prin ordin al președintelui Autorității, cu maximum 5 membri, având specializările prevăzute la art. 90^1 alin. (2) din lege.

Articolul 4
(1) Secretariatul Comisiei superioare este exercitat de 2 membri, iar componența nominală se aprobă prin ordin al președintelui Autorității.(2) Selecția și nominalizarea membrilor secretariatului Comisiei superioare se realizează potrivit procedurii operaționale aprobate la nivelul Autorității și cuprinde verificarea dosarelor de candidatură, stabilirea eligibilității și susținerea interviului.(3) Secretariatul Comisiei superioare poate fi suplimentat cu maximum 2 membri, cu încadrarea în fondurile bugetare alocate cu această destinație, la propunerea motivată a președintelui Comisiei superioare.(4) Principalele atribuții ale secretariatului Comisiei superioare sunt:
a) gestionează Registrul de intrări-ieșiri al documentelor Comisiei superioare;
b) transmite convocările membrilor Comisiei superioare;
c) verifică documentele înaintate Comisiei superioare;
d) asigură materialele și documentele de lucru necesare desfășurării ședințelor;
e) redactează și transmite documentele elaborate de Comisia superioară;
f) gestionează documentele rezultate în cadrul procesului de reevaluare, precum și pe cele rezultate în urma activității Comisiei superioare;
g) păstrează documentele Comisiei superioare.(5) Pentru fiecare membru al secretariatului Comisiei superioare, președintele Autorității aprobă fișa de atribuții completată în mod corespunzător, la propunerea președintelui Comisiei superioare.

Articolul 5
(1) Comisia superioară își desfășoară activitatea în ședințe, la convocarea președintelui acesteia, în prezența a cel puțin jumătate plus unu din numărul membrilor.(2) Convocarea membrilor Comisiei superioare se realizează atât prin mijloace în format letric, cât și prin mijloace electronice, după caz.(3) Pe perioada absenței președintelui, vicepreședintele Comisiei superioare poate convoca membrii acesteia.

Articolul 6
(1) Ședințele Comisiei superioare se desfășoară prin prezență fizică, prin utilizarea mijloacelor electronice sau în sistem hibrid.(2) În cazul în care numărul membrilor prezenți este mai mic decât cel prevăzut la art. 5 alin. (1), ședința Comisiei superioare se suspendă, cu menționarea acestei situații în conținutul procesului-verbal de ședință.(3) În cazul în care un membru nu poate lua parte la ședință, din motive independente de voința sa, anunță președintele Comisiei superioare, menționând cauzele care îi împiedică participarea.(4) În cazul în care un membru absentează la două ședințe consecutive fără a motiva sau în cazul încetării activității acestuia prin demisie, președintele Comisiei superioare propune președintelui Autorității înlocuirea acestuia.(5) În cazul încetării, prin demisie, a activității unui membru, activitatea Comisiei superioare continuă și în lipsa acestuia, dar nu mai mult de 21 de zile lucrătoare.(6) În cazul în care unul dintre membrii Comisiei superioare se află în imposibilitatea justificată de a participa la ședințe pentru o perioadă mai mare de 60 de zile, președintele Comisiei superioare propune președintelui Autorității, în vederea aprobării, înlocuirea cu un membru de aceeași specialitate, pe perioadă determinată.(7) În vederea realizării activităților, membrii Comisiei superioare se pot deplasa în țară ori în străinătate, în condițiile prevăzute la art. 90^1 alin. (7) din lege.

Articolul 7
(1) În cadrul ședințelor prevăzute la art. 5 se întocmește procesul-verbal de ședință în care se consemnează concluziile membrilor Comisiei superioare cu privire la fiecare temă pusă în discuție. Acesta include semnăturile membrilor prezenți și are ca anexe documentele elaborate, după caz.(2) Deciziile Comisiei superioare se adoptă în ședințe legal întrunite, cu votul a cel puțin jumătate plus unu din numărul membrilor prezenți.(3) În cazul în care un membru nu este de acord cu soluția adoptată de ceilalți membri ai Comisiei superioare, acesta formulează un punct de vedere motivat, care este consemnat în procesul-verbal de ședință.(4) Procesul-verbal de ședință, care atestă desfășurarea acesteia, împreună cu copia convocării constituie documentele justificative pentru acordarea indemnizației de ședință, reglementată la art. 90^1 alin. (5) din lege.(5) Comisia superioară întocmește semestrial un raport sintetic de activitate pe care îl înaintează spre informare președintelui Autorității.(6) Întocmirea și modificarea prezentului regulament se efectuează de către membrul licențiat în științe juridice și cu experiență în dizabilitate din cadrul Comisiei superioare, în colaborare cu ceilalți membri ai comisiei, sub coordonarea președintelui Comisiei superioare, care îl avizează și îl propune spre aprobare președintelui Autorității.

Articolul 8
(1) Deciziile Comisiei superioare se emit în format electronic.(2) Emiterea deciziilor se realizează după adoptarea acestora în condițiile art. 7 alin. (2) și după aplicarea, în sistemul informatic utilizat de Autoritate, a semnăturilor electronice de către membrii prezenți la ședința în care acestea au fost adoptate.(3) După aplicarea semnăturilor electronice de către membrii prevăzuți la alin. (2), sistemul informatic generează forma finală a deciziei, autentificată prin sigiliu electronic calificat. Semnăturile electronice nu se afișează pe document și sunt păstrate în sistemul informatic utilizat de Autoritate.(4) Deciziile emise de Comisia superioară sunt autentificate prin sigiliu electronic calificat generat de sistemul informatic utilizat de Autoritate.(5) Data emiterii deciziei este data la care sunt îndeplinite condițiile prevăzute la alin. (2).

Articolul 9
(1) Deciziile emise de Comisia superioară se transmit, prin secretariatul acesteia, comisiilor de evaluare a persoanelor adulte cu handicap competente.(2) Secretariatul Comisiei superioare transmite deciziile prevăzute la alin. (1) în termen de 5 zile lucrătoare de la data emiterii acestora.(3) Comisiile de evaluare a persoanelor adulte cu handicap competente pun în aplicare măsurile dispuse prin deciziile Comisiei superioare și comunică persoanelor interesate deciziile primite, în termen de 5 zile lucrătoare de la data primirii acestora.(4) Transmiterea și comunicarea deciziilor se realizează prin mijloace electronice, utilizând adresele de poștă electronică comunicate în acest scop.(5) În situația imposibilității utilizării mijloacelor electronice, transmiterea sau comunicarea se realizează prin alte modalități prevăzute de lege.

Capitolul II Procedura de soluționare a contestațiilor

Articolul 10
(1) Contestația la certificatul de încadrare în grad de handicap, al cărei model se regăsește în anexa nr. 2 la prezentul regulament, se completează potrivit art. 87 alin. (5) din lege, de către titular sau de reprezentantul legal al acestuia, după caz, în mod obligatoriu cu toate elementele prevăzute în formular, și se depune la secretariatul comisiei de evaluare a persoanelor adulte cu handicap care a eliberat documentul supus contestației.(2) În cazul în care contestația este formulată, depusă sau susținută de reprezentantul legal, reprezentantul convențional ori de persoana împuternicită în condițiile legii, acesteia i se anexează documentul care atestă calitatea de reprezentant sau împuternicirea conferită potrivit legii.(3) Dacă documentul prevăzut la alin. (2) nu este anexat, contestatarului i se solicită, de către secretariatul comisiei de evaluare a persoanelor adulte cu handicap, completarea dosarului într-un termen de 5 zile lucrătoare de la comunicare. În cazul neîndeplinirii obligației în termenul acordat, Comisia superioară respinge contestația ca inadmisibilă.

Articolul 11
(1) În urma înregistrării contestației la secretariatul comisiei de evaluare a persoanelor adulte cu handicap care a eliberat certificatul de încadrare în grad de handicap, aceasta transmite Comisiei superioare, în format electronic și, în mod excepțional, în format letric, în termen de 5 zile lucrătoare de la înregistrare, contestația, dovada comunicării certificatului de încadrare în grad de handicap și dosarul persoanei în cauză.(2) Dosarul cuprinde un opis al documentelor transmise, semnate și ștampilate conform cu originalul de către secretariatul comisiei de evaluare prevăzut la alin. (1).

Articolul 12

Termenul de soluționare a contestațiilor de către Comisia superioară curge de la data înregistrării contestației la registratura Autorității.

Articolul 13
(1) Dosarul persoanei prevăzut la art. 10 alin. (1) cuprinde în mod obligatoriu, în copie, următoarele documente: certificatul de încadrare în grad de handicap contestat, documentele care au stat la baza evaluării sociale, medicale și psihologice, raportul de evaluare complexă și orice alte documente care au determinat stabilirea încadrării în grad și tip de handicap.(2) În cazul în care în urma analizării dosarului se constată faptul că acesta nu conține documentele prevăzute la alin. (1), Comisia superioară va solicita secretariatului comisiei de evaluare a persoanelor adulte cu handicap care a eliberat certificatul de încadrare în grad de handicap completarea cu documentele necesare și transmiterea de îndată a acestora în format electronic, cu respectarea termenului prevăzut la art. 11 alin. (1).(3) Începând cu data implementării sistemului național de management privind dizabilitatea, serviciile de evaluare complexă a persoanelor adulte cu handicap și comisiile de evaluare a persoanelor adulte cu handicap județene/locale ale sectoarelor municipiului București au obligația de a colecta, utiliza și stoca documentele prevăzute la alin. (1) în platforma acestuia, astfel încât Comisia superioară să le utilizeze în soluționarea contestațiilor, precum și în situațiile în care dispune măsura reevaluării, fără a mai fi necesară transmiterea dosarului prevăzut la alin. (1).

Articolul 14
(1) Comisia superioară verifică respectarea termenului legal de depunere a contestației și se pronunță prin decizie de admitere sau respingere cu privire la contestația formulată.(2) Comisia superioară emite decizie de respingere a contestației ca tardiv formulată în situația în care aceasta a fost depusă peste termenul prevăzut la art. 87 alin. (5) din lege.(3) În soluționarea contestației, Comisia superioară analizează exclusiv documentele și informațiile care au stat la baza evaluării și a emiterii certificatului contestat. Documentele care atestă modificări ale situației persoanei intervenite ulterior emiterii certificatului contestat nu pot constitui temei pentru modificarea încadrării în cadrul procedurii de soluționare a contestației.(4) În cazul în care documentele care au stat la baza evaluării și emiterii certificatului contestat nu justifică modificarea încadrării în sensul solicitat de contestatar, Comisia superioară respinge contestația ca neîntemeiată.(5) În cazul emiterii deciziei de respingere a contestației ca tardiv formulată, ca inadmisibilă sau ca neîntemeiată, certificatul de încadrare în grad și tip de handicap contestat își menține valabilitatea, fără a aduce atingere competenței Comisiei superioare de a dispune, distinct, reevaluarea persoanei în condițiile legii.(6) Modelul deciziei de respingere a contestației este prevăzut în anexa nr. 3 la prezentul regulament.(7) În cazul în care contestația a fost depusă în termenul prevăzut de lege, iar din analiza documentelor care au stat la baza evaluării și emiterii certificatului contestat rezultă că încadrarea stabilită nu corespunde criteriilor medico-psihosociale aplicabile și că aplicarea corectă a acestora determină o încadrare într-un grad și/sau tip de handicap mai favorabil persoanei, Comisia superioară admite contestația și emite decizia de încadrare corespunzătoare.(8) În cazul în care, cu ocazia soluționării contestației, Comisia superioară constată existența unor elemente din care rezultă că încadrarea stabilită prin certificatul contestat este superioară celei care rezultă din aplicarea criteriilor medico-psihosociale, această constatare nu poate determina, în cadrul soluționării contestației, modificarea încadrării într-un sens mai puțin favorabil contestatarului. Contestația se soluționează potrivit alin. (4).(9) În situația prevăzută la alin. (8), Comisia superioară analizează, distinct de procedura de soluționare a contestației, îndeplinirea condițiilor prevăzute de lege pentru dispunerea reevaluării ca urmare a autosesizării.(10) Modelul deciziei de încadrare în grad de handicap emise ca urmare a admiterii contestației este prevăzut în anexa nr. 4 la prezentul regulament.(11) Decizia de încadrare emisă ca urmare a admiterii contestației produce efecte începând cu data emiterii certificatului de încadrare în grad și tip de handicap contestat.(12) Deciziile prevăzute la alin. (4) și (7) sunt însoțite de anexa A, prevăzută în anexa nr. 5 la prezentul regulament, a cărei completare este obligatorie și care cuprinde motivarea deciziei, cu precizarea capitolelor din criteriile medico-psihosociale avute în vedere; decizia însoțită de anexa A se transmite comisiei de evaluare a persoanelor adulte cu handicap care a eliberat certificatul contestat.(13) Comisia de evaluare prevăzută la alin. (12) are obligația de a comunica decizia contestatarului în termen de 5 zile lucrătoare de la primirea acesteia.(14) Pentru persoanele pentru care, în urma soluționării contestației, se emite decizie de respingere, specialiștii serviciului de evaluare complexă și cei ai comisiei de evaluare se asigură că acestea sunt informate și îndrumate cu privire la alte servicii de sprijin de care pot beneficia în baza prevederilor Legii asistenței sociale nr. 292/2011, cu modificările și completările ulterioare, potrivit evaluării nevoilor individuale prevăzute de actul normativ menționat.

Articolul 15
(1) Procedura de soluționare a contestației și procedura de reevaluare sunt proceduri distincte, exercitate de Comisia superioară în temeiul competențelor prevăzute de lege.(2) Identificarea, cu ocazia soluționării contestației, a unor elemente care pot justifica reevaluarea persoanei nu suspendă soluționarea contestației. Contestația se finalizează prin admitere sau respingere, iar eventuala reevaluare se dispune și se desfășoară distinct, în condițiile legii și ale prezentului regulament.

Articolul 16
(1) Comisia superioară poate dispune reevaluarea unei persoane adulte cu handicap în situațiile prevăzute la art. 90^2 alin. (1) lit. c) din Lege.(2) Reevaluarea reprezintă o procedură distinctă de evaluarea inițială și de soluționarea contestației, prin care Comisia superioară verifică aplicarea criteriilor medico-psihosociale și stabilește încadrarea în grad și tip de handicap, în condițiile legii.(3) Decizia de reevaluare, al cărei model se regăsește în anexa nr. 6 la prezentul regulament, precizează documentația necesară demarării procesului de reevaluare și este transmisă de secretariatul Comisiei superioare, în termen de 3 zile lucrătoare de la data emiterii, direcției generale de asistență socială și protecția copilului județene/locală a sectorului municipiului București, pe raza teritorială a căreia persoana cu handicap își are domiciliul sau reședința.

Articolul 17
(1) Documentele de control întocmite în urma acțiunilor de control dispuse prin ordin al ministrului muncii, familiei, tineretului și solidarității sociale care cuprind recomandări motivate cu privire la reevaluarea persoanelor adulte cu handicap sunt înregistrate în Registratura Autorității.(2) Documentele prevăzute la alin. (1) pot fi transmise de către echipele de control și în format electronic și vor conține obligatoriu următoarele informații:
a) numele și prenumele persoanei adulte cu handicap;
b) CNP-ul;
c) județul/sectorul;
d) adresa de domiciliu sau reședință;
e) numărul și data certificatului/deciziei de încadrare în grad de handicap, precum și emitentul;
f) motivarea recomandării de reevaluare a persoanei sau a persoanelor adulte încadrate în grad de handicap.(3) În termen de 10 zile lucrătoare de la înregistrarea documentelor, Comisia superioară analizează documentele și emite decizia de reevaluare sau, după caz, comunică refuzul motivat instituției care a efectuat controlul.

Articolul 18

Directorul direcției generale de asistență socială și protecția copilului desemnează o persoană din cadrul serviciului de evaluare complexă a persoanelor adulte cu handicap, care îndeplinește următoarele atribuții în cadrul procesului de reevaluare:
a) înregistrează decizia de reevaluare emisă de Comisia superioară și documentul de control prevăzut la art. 1 alin. (3) lit. d) și pregătește dosarul persoanei adulte cu handicap;
b) transmite persoanei adulte cu handicap, cu 20 de zile lucrătoare înainte, data și locul reevaluării, precum și documentele necesare, prin adresă de convocare cu confirmare de primire;
c) înregistrează raportul de reevaluare prevăzut la art. 1 alin. (3) lit. e);
d) asigură transmiterea raportului de reevaluare și a dosarului persoanei adulte cu handicap către Comisia superioară.

Articolul 19

Reevaluarea inițiată de Comisia superioară ca urmare a autosesizării este distinctă de procedura de soluționare a contestației și se desfășoară potrivit dispozițiilor legale și prezentului regulament, fără a suspenda soluționarea contestației.

Articolul 20
(1) Reevaluarea persoanei se realizează de serviciul de evaluare complexă a persoanelor adulte cu handicap din cadrul direcției generale de asistență socială și protecția copilului competente, în termen de 60 de zile lucrătoare de la data înregistrării deciziei de reevaluare.(2) Se prezintă la reevaluare numai acea persoană adultă cu handicap care a fost înștiințată de serviciul de evaluare complexă a persoanelor adulte cu handicap în acest sens și care prezintă următoarele documente:
a) actul de identitate;
b) adresa de convocare a serviciului de evaluare complexă a persoanelor adulte cu handicap în vederea reevaluării;
c) documente relevante pentru starea prezentă, în vederea stabilirii gradului și tipului de handicap, altele decât cele existente la dosar;
d) documentele solicitate de Comisia superioară prin decizia de reevaluare.(3) Specialiștii din serviciul de evaluare complexă a persoanelor adulte cu handicap analizează documentele, intervievează persoana și completează raportul de reevaluare, prevăzut la art. 1 alin. (3) lit. e), al cărui model se regăsește în anexa nr. 7 la prezentul regulament.(4) Raportul de reevaluare se încheie cu propunerea de încadrare sau neîncadrare în grad de handicap, precum și cu propuneri privind modificarea, completarea sau anularea, după caz, a programului individual de reabilitare și integrare socială, denumit în continuare PIRIS.(5) În termen de 5 zile de la data efectuării reevaluării, serviciul de evaluare complexă a persoanelor adulte cu handicap înaintează raportul de reevaluare și dosarul completat către Comisia superioară; în baza documentelor primite, în termen de 15 zile lucrătoare de la înregistrarea lor, Comisia superioară emite decizia de încadrare/neîncadrare în grad de handicap, al cărei model este prevăzut în anexa nr. 4, completată corespunzător.(6) În cazul în care persoana supusă reevaluării nu se prezintă la convocarea serviciului de evaluare complexă a persoanelor adulte cu handicap sau nu prezintă, până la expirarea termenului prevăzut la alin. (1), unul dintre documentele prevăzute la alin. (2), serviciul de evaluare complexă a persoanelor adulte cu handicap transmite Comisiei superioare raportul de reevaluare în termen de 5 zile de la data convocării; în baza documentelor primite, în termen de 15 zile lucrătoare de la înregistrarea lor, Comisia superioară emite decizia de încadrare/neîncadrare în grad de handicap, al cărei model este prevăzut în anexa nr. 4, cu stabilirea neîncadrării în grad de handicap a persoanei supuse reevaluării.

Articolul 21
(1) În situația în care Comisia superioară dispune efectuarea evaluării medicale prevăzute la art. 90^2 alin. (1) lit. c^1) din lege, Institutul Național de Expertiză Medicală și Recuperare a Capacității de Muncă, denumit în continuare Institut, efectuează evaluarea și transmite raportul către Comisia superioară în termen de 30 de zile lucrătoare de la primirea solicitării.(2) În situația neprezentării la evaluarea medicală realizată în cadrul Institutului acesta înștiințează în termen de 5 zile Comisia superioară, care emite decizie de neîncadrare în grad de handicap.(3) În baza raportului transmis de Institut potrivit prevederilor art. 90^3 alin. (11) din lege, Comisia superioară emite, în situația de confirmare a încadrării/neîncadrării în grad și tip de handicap, decizie de încadrare/neîncadrare în grad de handicap.

Articolul 22
(1) Decizia de încadrare/neîncadrare în grad de handicap emisă de Comisia superioară în urma reevaluării, potrivit art. 20 alin. (5) și (6) sau, după caz, art. 21 alin. (3), se transmite direcției generale de asistență socială și protecția copilului competente, spre a fi adusă la cunoștința serviciului de evaluare complexă a persoanelor adulte cu handicap, care va propune comisiei de evaluare a persoanelor adulte cu handicap modificarea, completarea sau anularea corespunzătoare a PIRIS.(2) În termen de 5 zile lucrătoare de la primire, comisia de evaluare a persoanelor adulte cu handicap, prin secretariatul acesteia, comunică persoanei supuse reevaluării decizia de încadrare/neîncadrare în grad de handicap.(3) PIRIS se comunică persoanei supuse reevaluării odată cu decizia prevăzută la alin. (1) numai dacă acesta este modificat sau completat corespunzător.(4) Punerea în executare a deciziei de încadrare/neîncadrare în grad de handicap se face de către direcția generală de asistență socială și protecția copilului din unitatea administrativ-teritorială în care a fost eliberat certificatul de încadrare în grad de handicap sau care asigură plata prestațiilor sociale, după caz.

Articolul 23
(1) În situația în care, în urma reevaluării, persoana adultă nu este încadrată în grad de handicap prin decizie a comisiei superioare, directorul direcției generale de asistență socială și protecția copilului dispune, prin act administrativ, încetarea dreptului de asistență socială sub formă de prestații și servicii sociale, în condițiile și de la data prevăzute de lege.(2) Deciziile emise de Comisia superioară pot fi atacate la secția de contencios administrativ și fiscal a tribunalului, potrivit Legii contenciosului administrativ nr. 554/2004, cu modificările și completările ulterioare, cererile adresate instanței fiind scutite de taxa judiciară de timbru.(3) Dacă decizia de încadrare/neîncadrare în grad de handicap este anulată prin hotărâre judecătorească definitivă, Comisia superioară ia act de anulare și pune în aplicare dispozițiile hotărârii judecătorești, în mod corespunzător.

Capitolul III Executarea hotărârilor judecătorești

Articolul 24
(1) Comisia superioară pune în executare hotărârile judecătorești definitive prin care instanța stabilește direct gradul și tipul de handicap al unei persoane.(2) În situația prevăzută la alin. (1), Comisia superioară emite decizia de încadrare în grad și tip de handicap, în conformitate cu dispozitivul hotărârii judecătorești definitive.

Articolul 25
(1) Atunci când instanța dispune reanalizarea dosarului sau obligă Comisia superioară la emiterea unui nou act administrativ, Comisia superioară procedează la analizarea documentelor aflate la dosar și, după caz, la efectuarea demersurilor prevăzute de lege și de prezentul regulament.(2) În situația prevăzută la alin. (1), Comisia superioară emite decizie de încadrare/neîncadrare prevăzută de prezentul regulament, corespunzător situației constatate.(3) Deciziile emise în condițiile alin. (2) sunt însoțite de anexa A, care face parte integrantă din acestea.

Capitolul IV Coordonarea metodologică, monitorizarea și verificarea activității de evaluare și încadrare în grad de handicap

Articolul 26
(1) În realizarea atribuțiilor de coordonare metodologică și monitorizare a activității de evaluare și încadrare în grad și tip de handicap, prevăzute la art. 90^2 alin. (1) din lege, Comisia superioară desfășoară următoarele activități:
a) propune instrucțiuni în vederea asigurării unui mod de lucru unitar, la nivel național, în ceea ce privește aplicarea criteriilor medico-psihosociale de încadrare în grad și tip de handicap, precum și cu privire la activitatea de evaluare și încadrare în grad și tip de handicap;
b) formulează precizări metodologice la solicitarea serviciilor de evaluare complexă a persoanelor adulte cu handicap și a comisiilor de evaluare a persoanelor adulte cu handicap;
c) elaborează, modifică și completează criteriile medico-psihosociale pe baza cărora se stabilește încadrarea în grad și tip de handicap care, la propunerea Autorității, sunt supuse aprobării ministrului muncii, familiei, tineretului și solidarității sociale și ministrului sănătății;
d) formulează propuneri privind modificarea metodologiilor, procedurilor și a instrumentelor de lucru existente, pe care le supune aprobării președintelui Autorității;
e) în exercitarea atribuțiilor de monitorizare a activității de evaluare și încadrare în grad și tip de handicap, colectează și analizează informații și date privind modul de desfășurare a activității de evaluare și aplicarea prevederilor legale și elaborează rapoarte de monitorizare, în limitele competențelor prevăzute de lege.(2) Instrucțiunile propuse de Comisia superioară și aprobate de președintele Autorității se transmit, prin secretariatul Comisiei superioare, serviciilor de evaluare complexă a persoanelor adulte cu handicap și comisiilor de evaluare a persoanelor adulte cu handicap județene și locale ale sectoarelor municipiului București, iar aplicarea lor este obligatorie.(3) În activitatea de elaborare, modificare și completare a criteriilor medico-psihosociale pe baza cărora se stabilește încadrarea în grad și tip de handicap, Comisia superioară aplică prevederile Convenției privind drepturile persoanelor cu dizabilități, ratificată prin Legea nr. 221/2010 pentru ratificarea Convenției privind drepturile persoanelor cu dizabilități, adoptată la New York de Adunarea Generală a Organizației Națiunilor Unite la 13 decembrie 2006, deschisă spre semnare la 30 martie 2007 și semnată de România la 26 septembrie 2007, cu modificările ulterioare, și ale Clasificării internaționale a funcționării, dizabilității și sănătății, adoptată și aprobată de Organizația Mondială a Sănătății prin Rezoluția WHA54.21.

Articolul 27
(1) În exercitarea atribuției prevăzute la art. 90^2 alin. (1) lit. e) din lege, Comisia superioară verifică respectarea dispozițiilor legale privind propunerea de încadrare și încadrarea în grad și tip de handicap, precum și modul de aplicare a criteriilor medico-psihosociale.(2) Comisia superioară analizează documentele și informațiile relevante și efectuează verificările necesare pentru stabilirea situației de fapt și a modului de aplicare a criteriilor medico-psihosociale.(3) Analiza și aprecierea elementelor medicale, psihologice, sociale și medico-psihosociale se realizează în cadrul Comisiei superioare, potrivit competențelor profesionale ale membrilor acesteia. Rezultatele analizelor de specialitate fundamentează deliberarea Comisiei superioare, fără a se substitui constatării realizate de aceasta ca organ colegial.(4) În situația în care, în urma verificărilor efectuate, Comisia superioară constată săvârșirea contravenției prevăzute la art. 100 alin. (1) lit. h) din lege, întocmește documentele care fundamentează constatarea și formulează propunerea motivată privind aplicarea sancțiunii contravenționale.(5) Documentația prevăzută la alin. (4) se transmite Compartimentului corp control din cadrul Autorității, în vederea aplicării sancțiunii contravenționale, potrivit competențelor prevăzute de art. 100 alin. (2^1) din lege.(6) Aplicarea sancțiunii contravenționale se realizează de Compartimentul corp control, în condițiile legii.(7) Modalitatea de efectuare a verificărilor, documentarea constatării, conținutul documentelor întocmite, formularea propunerii privind aplicarea sancțiunii și circuitul documentelor între Comisia superioară și Compartimentul corp control se stabilesc prin metodologia aprobată prin ordin al președintelui Autorității.

Articolul 28

În exercitarea atribuțiilor prevăzute la art. 90^2 alin. (4) din lege, Comisia superioară formulează puncte de vedere de specialitate la solicitarea instanțelor de judecată cu privire la încadrarea realizată de comisiile de evaluare a persoanelor adulte cu handicap, precum și cu privire la motivația care a stat la baza emiterii deciziei sale.

Articolul 29

Datele cu caracter personal la care Comisia superioară are acces se prelucrează atât în condițiile Regulamentului (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date, cât și cu respectarea legislației naționale aplicabile, precum și cu orice altă lege care devine incidentă cu privire la aspecte legate de protecția datelor. În acest sens, Comisia superioară adoptă măsuri tehnice și organizatorice adecvate pentru a asigura protecția acestor date împotriva oricăror distrugeri accidentale sau ilegale, pierderi, modificări, dezvăluiri sau oricărui acces neautorizat și împotriva procesării ilegale.

Articolul 30

Anexele nr. 1-7 fac parte integrantă din prezentul regulament.

Anexa nr. 1

la regulament
Responsabilități generale, drepturi și obligații ale membrilor
Comisiei superioare de evaluare a persoanelor adulte cu handicap

Articolul 1

Obiect
Prezenta anexă stabilește responsabilitățile generale, drepturile și obligațiile asociate exercitării calității de membru al Comisiei superioare de evaluare a persoanelor adulte cu handicap (Comisia superioară), în vederea realizării atribuțiilor conferite comisiei prin actele normative incidente și prin regulamentul de organizare și funcționare.

Articolul 2

Domeniul de aplicare(1) Prevederile prezentei anexe se aplică tuturor membrilor Comisiei superioare, indiferent de profesia sau specialitatea acestora.(2) Exercitarea competenței profesionale specifice fiecărui membru nu aduce atingere caracterului colegial al activității Comisiei superioare.

Articolul 3

Principii
În exercitarea calității de membru al Comisiei superioare, fiecare persoană acționează cu respectarea principiilor:
a) legalității;
b) colegialității;
c) independenței profesionale;
d) imparțialității;
e) responsabilității colective;
f) confidențialității;
g) cooperării profesionale.

Articolul 4

Drepturile membrilor
În exercitarea calității de membru, fiecare membru are dreptul:
a) să participe, în condiții de egalitate, la lucrările Comisiei superioare;
b) să analizeze documentația aferentă lucrărilor supuse dezbaterii;
c) să solicite clarificări și informații necesare fundamentării deciziilor;
d) să își exprime liber și motivat opinia profesională;
e) să formuleze propuneri privind soluționarea lucrărilor;
f) să participe la deliberarea și adoptarea deciziilor;
g) să solicite consemnarea opiniei separate în procesul-verbal al ședinței, atunci când aceasta se menține după deliberare.

Articolul 5

Obligațiile membrilor
În exercitarea calității de membru, fiecare membru are obligația:
a) să participe la activitatea Comisiei superioare;
b) să studieze documentația aferentă lucrărilor repartizate spre analiză;
c) să contribuie, potrivit pregătirii și experienței profesionale, la analiza interdisciplinară a lucrărilor;
d) să își exprime punctul de vedere profesional cu obiectivitate și bună-credință;
e) să participe la deliberarea și adoptarea deciziilor;
f) să contribuie la punerea în aplicare a hotărârilor Comisiei superioare, în limitele competențelor și responsabilităților care îi revin;
g) să respecte confidențialitatea informațiilor și obligațiile privind protecția datelor cu caracter personal;
h) să declare orice situație de incompatibilitate sau conflict de interese, în condițiile legii;
i) să respecte normele de etică și deontologie profesională.

Articolul 6

Exercitarea contribuției profesionale(1) Membrii Comisiei superioare contribuie la exercitarea atribuțiilor acesteia prin valorificarea pregătirii profesionale și a experienței specifice.(2) Contribuția profesională a fiecărui membru completează analiza interdisciplinară realizată în cadrul Comisiei superioare și nu limitează participarea acestuia la deliberarea și adoptarea deciziilor.(3) Fiecare membru își valorifică pregătirea profesională și experiența specifică în cadrul analizei interdisciplinare și al fundamentării soluțiilor adoptate de Comisia superioară.

Articolul 7

Exercitarea activității colegiale(1) Activitatea Comisiei superioare se desfășoară pe baza analizei interdisciplinare și a deliberării colegiale.(2) Fiecare membru participă la dezbateri în condiții de egalitate, având dreptul și obligația de a-și exprima opinia profesională.(3) Opiniile profesionale diferite se analizează și se dezbat în cadrul ședinței, în vederea adoptării unei soluții fundamentate.(4) În situația în care, după deliberare, un membru își menține opinia separată, aceasta se consemnează în procesul-verbal al ședinței.

Articolul 8

Responsabilitatea exercitării calității de membru
Fiecare membru răspunde pentru modul de exercitare a responsabilităților care îi revin în calitatea de membru al Comisiei superioare, cu respectarea dispozițiilor legale, a regulamentului de organizare și funcționare și a normelor de etică și deontologie profesională.

Anexa nr. 2

la regulament
Model de contestație
Doamnei/Domnului președinte al Comisiei superioare de evaluare a persoanelor adulte cu handicap
Subsemnata/Subsemnatul, ...................., cu domiciliul/reședința în localitatea ..... (satul, comuna, orașul, municipiul)...., sectorul/județul ...................., str. ................... nr. ....., bl. ......, sc. ...., et. ....., ap. ....., cod poștal ............, actul de identitate: B.I./C.I. seria ...... nr. ..........., având CNP [ ][ ][ ][ ][ ][ ][ ][ ][ ][ ][ ][ ][ ], telefon ..................., e-mail ...................,
personal/prin:
[ ] reprezentant legal^1;
^1 Persoana care exercită drepturi și îndeplinește obligații în numele și pe seama unei alte persoane, în temeiul legii sau al unei hotărâri a autorității competente.
[ ] reprezentant convențional^2;
^2 Persoana desemnată de titularul dreptului, prin mandat, procură ori alt act juridic prevăzut de lege, să îl reprezinte în exercitarea drepturilor și îndeplinirea obligațiilor, în limitele mandatului conferit.
[ ] altă persoană împuternicită în condițiile legii^3,
^3 Persoana căreia titularul dreptului îi conferă, printr-un act de împuternicire întocmit potrivit legii, competența de a efectua unul sau mai multe acte ori demersuri determinate în numele și pe seama acestuia, în limitele stabilite prin împuternicire.
doamna/domnul ...................., CNP [ ][ ][ ][ ][ ][ ][ ][ ][ ][ ][ ][ ][ ], cu domiciliul/reședința în localitatea ....(satul, comuna, orașul, municipiul)......., sectorul/județul ...................., str. .................... nr. ....., bl. ....., sc. ....., et. ......., ap. ....., cod poștal ........, actul de identitate: B.I./C.I. seria ...... nr. .............,
în baza^4 ....................,
^4 Lipsa precizării și anexării documentului privind reprezentantul legal, convențional sau persoana împuternicită în condițiile legii este motiv de respingere a contestației ca inadmisibilă.
formulez prezenta
CONTESTAȚIE
împotriva Certificatului de încadrare în grad și tip de handicap nr. .................... din data de ..........., emis de Comisia de evaluare a persoanelor adulte cu handicap din județul/sectorul .............
Motivele contestației
........................................
........................................
Documente anexate, după caz^5
^5 Numai documente considerate de contestatar că au fost anexate la dosar, dar nu au fost luate în considerare.1. ........................................;2. ........................................;3. ........................................
Solicit analizarea contestației și soluționarea acesteia în condițiile Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare.
Declar că datele de contact indicate pot fi utilizate pentru comunicările privind prezenta contestație, în condițiile legii.
Data: .............
Semnătura: .............

Anexa nr. 3

la regulament
Model de decizie de respingere a contestației
AUTORITATEA NAȚIONALĂ PENTRU PROTECȚIA DREPTURILOR PERSOANELOR CU DIZABILITĂȚI
COMISIA SUPERIOARĂ DE EVALUARE A PERSOANELOR ADULTE CU HANDICAP
DECIZIE
Nr. ......... din data de ...........
Comisia superioară de evaluare a persoanelor adulte cu handicap, constituită în conformitate cu prevederile Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, a cărei componență nominală este aprobată prin ordin al președintelui Autorității Naționale pentru Protecția Drepturilor Persoanelor cu Dizabilități, întrunită în ședința din data de ........., în prezența cvorumului,
având în vedere Contestația nr. ........./......... formulată împotriva Certificatului de încadrare în grad și tip de handicap nr. ......../........., emis de Comisia de evaluare a persoanelor adulte cu handicap din județul/sectorul .........., privind pe doamna/domnul ............, CNP [ ][ ][ ][ ][ ][ ][ ][ ][ ][ ][ ][ ][ ][ ] cu domiciliul/reședința în localitatea ....(satul, comuna, orașul, municipiul)......, sectorul/județul ..........., str. .............. nr. ....., bl. ......., sc. ....., et. ......., ap. ....., cod poștal ........,
DECIDE:
respingerea contestației,
pentru următorul motiv:
[ ] contestația a fost formulată cu depășirea termenului prevăzut la art. 87 alin. (5) din Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare;– Certificatul de încadrare în grad și tip de handicap nr. ......../....... își produce efectele în condițiile și pentru perioada de valabilitate stabilite prin acesta;
[ ] contestația este neîntemeiată– se mențin încadrarea/neîncadrarea în grad și tip de handicap stabilită prin Certificatul nr. ....../....., precum și termenul de valabilitate stabilit prin acesta;
[ ] contestația este inadmisibilă– se mențin încadrarea/neîncadrarea în grad și tip de handicap stabilită prin Certificatul nr. ....../..........., precum și termenul de valabilitate stabilit prin acesta.
Prezenta decizie poate fi contestată în condițiile Legii contenciosului administrativ nr. 554/2004, cu modificările și completările ulterioare.
Document emis electronic de Comisia superioară de evaluare a persoanelor adulte cu handicap și validat prin sigiliu electronic calificat înscris pe document
Sigiliu electronic calificat

Anexa nr. 4

la regulament
Model de decizie de încadrare/neîncadrare în grad de handicap
AUTORITATEA NAȚIONALĂ PENTRU PROTECȚIA DREPTURILOR PERSOANELOR CU DIZABILITĂȚI
COMISIA SUPERIOARĂ DE EVALUARE A PERSOANELOR ADULTE CU HANDICAP
DECIZIE
de încadrare/neîncadrare în grad de handicap
Nr. ..... din data de ......
Comisia superioară de evaluare a persoanelor adulte cu handicap, constituită în conformitate cu prevederile Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, a cărei componență nominală este aprobată prin ordin al președintelui Autorității Naționale pentru Protecția Drepturilor Persoanelor cu Dizabilități, întrunită în ședința din data de ........, în prezența cvorumului,
având în vedere, după caz:
[ ] Contestația nr. ....../....., formulată împotriva Certificatului de încadrare în grad și tip de handicap nr. ......../.........;
[ ] Raportul de reevaluare nr. ...../......, întocmit în cadrul procesului de reevaluare dispus prin Decizia de reevaluare nr. ....../......., precum și documentele existente la dosar;
[ ] Hotărârea judecătorească nr. ......./......., pronunțată de ..............., prin care .........................,
în urma analizării documentelor existente la dosar și a aplicării criteriilor medico-psihosociale incidente,
DECIDE:
ÎNCADRAREA/NEÎNCADRAREA
în grad de handicap a doamnei/domnului ........(satul, comuna, orașul, municipiul)....., CNP [ ][ ][ ][ ][ ][ ][ ][ ][ ][ ][ ][ ][ ][ ], cu domiciliul/reședința în localitatea ..............., sectorul/județul .............., str. .......... nr. ....., bl. ......, sc. ....., et. ....., ap. ....., cod poștal ........, după cum urmează:
[ ] persoana se încadrează în gradul de handicap^1:
^1 Se completează numai rubricile corespunzătoare situației în care este emisă decizia.
[ ] ușor;
[ ] mediu;
[ ] accentuat;
[ ] grav:
[ ] cu asistent personal;
[ ] fără asistent personal, după caz, potrivit legii;
[ ] persoana nu se încadrează în grad de handicap.
Termen de valabilitate^2: [ ] - 6 luni^3 [ ] - 12 luni; [ ]- 24 de luni; [ ] - permanent.
^2 Termenul de valabilitate se stabilește potrivit criteriilor medico-psihosociale și dispozițiilor legale aplicabile.
^3 Se completează numai pentru deciziile întocmite în baza contestațiilor la certificatele de încadrare în grad de handicap emise potrivit art. 16 alin. (8) din Ordonanța de urgență a Guvernului nr. 96/2024 privind acordarea de sprijin și asistență umanitară de către statul român cetățenilor străini sau apatrizilor aflați în situații deosebite, proveniți din zona conflictului armat din Ucraina, cu modificările și completările ulterioare.
Data de la care decizia produce efecte: ........ .
În cazul încadrării în grad de handicap, titularul beneficiază de drepturile prevăzute de Legea nr. 448/2006, republicată, cu modificările și completările ulterioare, corespunzătoare încadrării stabilite prin prezenta decizie, în condițiile legii.
În cazul neîncadrării în grad de handicap, persoana poate solicita evaluarea nevoilor individuale în vederea accesării beneficiilor de asistență socială și a serviciilor sociale pentru care îndeplinește condițiile prevăzute de lege.
Prezenta decizie produce efecte în condițiile prevăzute de Legea nr. 448/2006, republicată, cu modificările și completările ulterioare, și de celelalte dispoziții legale aplicabile și poate fi contestată în condițiile Legii contenciosului administrativ nr. 554/2004, cu modificările și completările ulterioare.
Document emis electronic de Comisia superioară de evaluare a persoanelor adulte cu handicap și validat prin sigiliu electronic calificat înscris pe document
Sigiliu electronic calificat

Anexa nr. 5

la regulament
ANEXA A
la Decizia de încadrare/neîncadrare în grad de handicap a
Comisiei superioare de evaluare a persoanelor adulte cu handicap
nr. ....... din data de ......
Anexa A are caracter confidențial și se comunică persoanei împreună cu decizia, în condițiile stabilite prin regulament.
MOTIVAREA
care a stat la baza soluției privind încadrarea/neîncadrarea
în grad de handicap
Doamna/Domnul ..............., CNP [ ][ ][ ][ ][ ][ ][ ][ ][ ][ ][ ][ ][ ][ ], , cu domiciliul/reședința în localitatea .....(satul, comuna, orașul, municipiul)......... sectorul/județul .........., str. ............... nr. ....., bl. ......., sc. ....., et. ......., ap. ....., cod poștal ......., cu următorul statut social (Se bifează căsuța corespunzătoare.):
[ ] fără venit;
[ ] cu pensie de urmaș;
[ ] cu pensie de invaliditate;
[ ] cu pensie de limită de vârstă;
[ ] salariat;
[ ] altele ...................,
[ ] este încadrat(ă) în gradul de handicap ........., cod boală ........, tip handicap ........;
[ ] nu se încadrează în grad de handicap.I. Documentele și informațiile analizate
Comisia superioară de evaluare a persoanelor adulte cu handicap a analizat următoarele documente și informații relevante:
...........................
...........................
...........................II. Cadrul normativ și criteriile aplicabile
În soluționarea cauzei au fost aplicate criteriile medico-psihosociale aprobate prin:
............, capitolul ................, secțiunea .............., după caz.III. Elemente relevante rezultate din evaluarea documentelor
Componenta medicală:
...........................
Componenta psihologică, după caz:
...........................
Componenta socială și funcțională, după caz:
...........................
Alte elemente relevante:
...........................IV. Concluziile analizei
Raportând documentele și informațiile existente la criteriile medico-psihosociale aplicabile, Comisia superioară de evaluare a persoanelor adulte cu handicap constată următoarele:
...........................
...........................
În consecință, sunt/nu sunt îndeplinite condițiile pentru:
[ ] încadrarea în gradul ...........................;
[ ] stabilirea tipului de handicap ...........................;
[ ] acordarea gradului grav cu asistent personal, în condițiile legii;
[ ] neîncadrarea în grad de handicap.V. Recomandări pentru evaluarea ulterioară, după caz
Documentele și investigațiile recomandate pentru evaluarea ulterioară:
...........................
NOTĂ:
Rubrica nu se completează în cazul stabilirii unui termen de valabilitate permanent și nici în situațiile în care, prin natura soluției, nu este necesară o evaluare ulterioară.

Model de decizie de reevaluare
AUTORITATEA NAȚIONALĂ PENTRU PROTECȚIA DREPTURILOR PERSOANELOR CU DIZABILITĂȚI
COMISIA SUPERIOARĂ DE EVALUARE A PERSOANELOR ADULTE CU HANDICAP
DECIZIE DE REEVALUARE
Nr. ....... din data de .............
Comisia superioară de evaluare a persoanelor adulte cu handicap, constituită în conformitate cu prevederile Legii nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, a cărei componență nominală este stabilită prin ordin al președintelui Autorității Naționale pentru Protecția Drepturilor Persoanelor cu Dizabilități, întrunită în ședința din data de ........................., în prezența cvorumului,
având în vedere, după caz:
[ ] recomandările cuprinse în Documentul de control nr. ........./..........., întocmit ca urmare a acțiunii de control dispuse prin ................;
[ ] elementele constatate în condițiile în care legea permite sesizarea din oficiu a Comisiei superioare de evaluare a persoanelor adulte cu handicap, constând în:
...........................,
în temeiul dispozițiilor legale aplicabile,
[ ] analizând recomandările cuprinse în Documentul de control înregistrat cu nr. ........ din data de ........., în urma acțiunii de control dispuse prin Ordinul ministrului muncii, familiei, tineretului și solidarității sociale nr. ......../...........;
[ ] sesizându-se din oficiu ca urmare a .................,
DECIDE:
REEVALUAREA
doamnei/domnului ........................, având CNP [ ][ ][ ][ ][ ][ ][ ][ ][ ][ ][ ][ ][ ][ ], cu domiciliul/reședința în localitatea .......(satul, comuna, orașul, municipiul)........, sectorul/județul ............, str. ............... nr. ....., bl. ......, sc. ....., et. ....., ap. ....., cod poștal ..........
Reevaluarea se realizează, în condițiile legii:
[ ] de către serviciul de evaluare complexă a persoanelor adulte cu handicap competent;
[ ] prin evaluare medicală realizată de Institutul Național de Expertiză Medicală și Recuperare a Capacității de Muncă, în cazurile și condițiile prevăzute de lege și de procedura aplicabilă;
[ ] potrivit altui mecanism prevăzut expres de lege: ..................... .
Perioada/Termenul în care se realizează reevaluarea: ......................
Documentele necesare:
.....................
.....................
Persoana are obligația de a se prezenta la reevaluare și de a pune la dispoziție documentele necesare, în condițiile prevăzute de lege.
Prezenta decizie poate fi contestată în condițiile Legii contenciosului administrativ nr. 554/2004, cu modificările și completările ulterioare.
Document emis electronic de Comisia superioară de evaluare a persoanelor adulte cu handicap și validat prin sigiliu electronic calificat înscris pe document.
Sigiliu electronic calificat

Model de raport de reevaluare
RAPORT DE REEVALUARE
Nr. ......./........I. Datele de identificare
Numele și prenumele persoanei cu handicap .....................
CNP [ ][ ][ ][ ][ ][ ][ ][ ][ ][ ][ ][ ][ ][ ]
Domiciliul/Reședința în localitatea ....(satul, comuna, orașul, municipiul)........., sectorul/județul ....................., str. ....................... nr. ....., bl. ....., sc. ....., et. ....., ap. ...., cod poștal ........, actul de identitate: B.I./C.I. seria ...... nr. ..........., valabilitatea ......................
Telefon/Date de contact .....................
Actul în baza căruia persoana este încadrată sau a fost evaluată anterior, după caz:
[ ] Certificatul de încadrare în grad și tip de handicap nr. ......../.........;
[ ] Decizia Comisiei superioare de evaluare a persoanelor adulte cu handicap nr. ........../.......;
[ ] alt act relevant: .....................
Decizia de reevaluare nr. ........./.........
Persoana de contact/Persoana de sprijin/Reprezentantul legal, după caz:
Numele și prenumele: .....................
Domiciliul/Reședința în localitatea .......(satul, comuna, orașul, municipiul)....., sectorul/județul ..........., str. ......... nr. ......, bl. ...., sc. ....., et. ......., ap. ....., cod poștal ..............
Calitatea: .................
Telefon/Date de contact ..................II. Documentele analizate
.....................
.....................III. Rezultatele evaluării1. Evaluarea socială
Date relevante:
.....................
Concluzii și recomandări:
.....................2. Evaluarea medicală
Date relevante:
.....................
Concluzii și recomandări:
.....................3. Evaluarea psihologică
Date relevante:
.....................
Concluzii și recomandări:
.....................4. Evaluarea vocațională, după caz
.....................5. Evaluarea nivelului educațional, după caz
.....................6. Evaluarea abilităților, autonomiei și participării sociale
.....................IV. Concluziile reevaluării
În urma reevaluării și prin raportare la criteriile medico-psihosociale aplicabile, rezultă următoarele:
A. Cu privire la încadrarea în grad și tip de handicap
.....................
B. Cu privire la nevoile individuale identificate
.....................
C. Cu privire la planul individual de servicii, după caz
.....................
D. Cu privire la măsurile de protecție și serviciile sociale recomandate, după caz
.....................
E. Cu privire la orientarea vocațională/profesională, după caz
.....................
F. Alte concluzii relevante
.....................
Serviciul de evaluare complexă a persoanelor adulte cu handicap
Șef serviciu: .....................Semnătura: .....................
Asistent social: ..................... Semnătura: .....................
Medic: ..................... Semnătura: .....................
Psiholog: .....................Semnătura: .....................
Alți specialiști, după caz:
..........................................
---------

